Европейският съюз (ЕС) представя в съответствие с член 44 от Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна („Протокол към РККТ“) следната декларация за компетентност, в която се посочват категориите и областите на политиката, по отношение на които държавите — членки на ЕС, са предоставили компетентност на ЕС в областите, обхванати от Протокола към РККТ.

1. Общи принципи

Категориите и областите на компетентност на Съюза са определени в членове 2—6 от ДФЕС. Когато Договорите предоставят на ЕС изключителна компетентност в определена област, само ЕС може да законодателства и да приема правно обвързващи актове, докато държавите членки имат тази възможност единствено ако са оправомощени за това от ЕС или с цел прилагането на актовете на ЕС. Когато Договорите предоставят на ЕС компетентност, споделена с държавите членки в определена област, ЕС и държавите членки могат да законодателстват и да приемат правно обвързващи актове в тази област. Държавите членки упражняват своята компетентност, доколкото ЕС не е упражнил своята. Държавите членки упражняват отново своята компетентност, доколкото ЕС е решил да спре да упражнява своята.

Що се отнася до сключването на международни споразумения, за областите на политиката, изброени в член 3, параграф 1 от ДФЕС, единствено ЕС разполага с компетентност да предприема действия. За областите на политиката, изброени в член 4, параграф 2 от ДФЕС, ЕС и държавите членки споделят компетентността, но единствено ЕС разполага с компетентност да предприема действия, когато предвиденото действие е необходимо, за да се позволи на Съюза да упражнява вътрешната си компетентност или доколкото разпоредбите на споразумението могат да засегнат общите правила или да променят обхвата им по смисъла на член 3, параграф 2 от ДФЕС; доколкото това не е така (т.е. условията на член 3, параграф 2 от ДФЕС не са изпълнени), държавите членки могат да упражняват своята компетентност да предприемат действия в тези области на политиката.

Областите на компетентност, които не са предоставени на ЕС по силата на Договорите, са области на компетентност на държавите — членки на ЕС.

ЕС ще уведоми надлежно за всяка съществена промяна в обхвата на своите правомощия в съответствие с член 44 от Протокола, без това да представлява необходимо условие за упражняването на компетентността му по въпроси, уредени от Протокола към РККТ.

2. Области, по отношение на които компетентност има ЕС

2.1 Само ЕС има компетентност да действа по отношение на въпросите, обхванати от Протокола към РККТ, в областите на политиката, посочени в член 3, параграф 1 от ДФЕС, а именно общата търговска политика.

2.2 В допълнение, в някои други области на политиката само ЕС разполага с компетентност да сключи международно споразумение. Това е така, когато планираното действие е необходимо, за да позволи на Съюза да упражнява своята вътрешна компетентност, или доколкото разпоредбите в Протокола към РККТ могат да засегнат общите правила, които са вече приети от ЕС в съответната област, или да променят техния обхват по смисъла на член 3, параграф 2 от ДФЕС. По-конкретно тези области на политиката са вътрешният пазар, включително мерки с цел установяване или осигуряване на функционирането на вътрешния пазар (член 26, параграф 1 от ДФЕС), сближаването на законите, по-специално относно изпирането на пари (членове 114—118 от ДФЕС), свободното движение на стоки (член 28 от ДФЕС) и митническото сътрудничество (член 33 от ДФЕС).

3. Области, по отношение на които компетентност имат ЕС и неговите държави членки

 Във всички други области на политиката, които не са посочени в точки 2.1 и 2.2, ЕС има само споделена компетентност и както ЕС, така и неговите държави членки разполагат с компетентността да предприемат действия по отношение на въпроси, уредени от Протокола към РККТ. Държавите членки упражняват своята компетентност, доколкото Съюзът не е упражнил своята.